近承楊子遣垂和池上短篇愛而有贈且攄予懷
作者：强至
朝代：宋

paragraphs: 楊子文格少已遒，自關以西鮮此流。
逸興一發不言休，詩吟千篇酒百甌。
始謂富貴力可求，行年四十差厥謀。
相逢渭水初清秋，氣俊秋隼辭長虬。
歡然一見分輒投，往來自爾月屢周。
忽聞屋角鳴春鳩，感時出門寫我憂。
載酒興慶荒池頭，半酣繫馬聊登舟。
紛紛涉水驚眠鷗，晚陽欲落孤煙收。
開元盛事空林丘，流年數百如回眸。
陳迹隨感來吟搜，偶作短句詒同遊。
楊子既見遽和酬，筆落紙上不暫留，詩珍玉案書銀鈎。
詩人乃是天地讎，造化萬物遭剜鎪。
天公報之甚操矛，少使稱遂多窮愁。
子嘗兩舉試此州，病坐試席出則瘳。
筆力健可掣十牛，及與命鬥力弗侔，翻被命屈豈自由。
嗟予所學淺以浮，不與造化爲怨仇。
胡然天公亦我尤，剛腸勁貌寡媚柔。
觸忤貴勢在轉喉。
蒼顔常調祗自羞，使看平步趨公侯。
子來我語徒啾啾，天高聽卑誠謬悠。
不若且默真良籌，有酒一醉春風樓。